Eddwaliro ly’e Mulago ly’eddwaliro ekkulu mu Uganda. Lisangibwa mu kibuga kya Uganda ekikulu, Kampala mu Kawempe Division. Bw’oba weevuga mu mmotoka yo tandikira ku kkanisa ya Watoto ku luguudo lwa Bombo Road we lutandikira oyolekere Wandegeya. Eddwaliro lino liri kkirommita ssatu n’obutundu bubiri okuva awo ku Watoto Church. Vuga weeyongereyo osange Batvalley Theatre ku kkono. Vugira ddala osange ettendekero lya Young Men Christian Association ku ddyo eririraanye ebitaala bya Wandegeya. Ku bitaala bino waliwo enguudo ezidda mu njuyi nga Makerere – Nakulabye, Kawempe – Bwayiise naye ggwe vuga ng’oyolekera Mulago – Bukoto – Ntinda. Ojja kuba waakavugako katono osange enkulungo ogiyiteko awo ng’otuuse ku Mulago Hospital. Awo ku wankaaki w’eddwaliro olaba enguudo ssatu okuli oluyitibwa Yusuf Lule nga luno luyita ku kisaawe kya ggoofu so ng’ate era waliwo oluguudo olulala oludda Kubbiri awali ekkanisa ya Musumba Kakande Samuel. Oluguudo olusigala lugenda ng’ekkubo eriva e Wandegeya bwe lijja lugendera ddala yogaayoga Ntinda nga luyita Kamwokya ne Bukoto. Eddwaliro lino lirimu ebitundu bibiri okuli Mulago omupya ne Mulago omukadde.